BRATISLAVA 1. apríla (SITA) - Štát ukončil hospodárenie v prvom štvrťroku tohto roka s prebytkom na úrovni 3,4 mld. Sk. Oproti stavu ku koncu februára sa tak prebytok štátneho rozpočtu ešte zvýšil o zhruba 2 mld. Sk.
V porovnaní s prvým štvrťrokom 2007 je pritom bilancia hospodárenia štátu lepšia až o vyše 15 mld. Sk, keď ku koncu marca minulého roka evidoval rezort financií pri hospodárení štátu deficit v objeme 11,889 mld. Sk.
Celkové príjmy rozpočtu ku koncu marca tohto roku dosiahli 80,968 mld. Sk pri celkových výdavkoch 77,542 mld. Sk. Celoročne sú pritom príjmy rozpočtované na úrovni 348,252 mld. Sk a výdavky v objeme 380,233 mld. Sk.
Celkovo by tak podľa schváleného rozpočtu mal v tomto roku štát hospodáriť so schodkom 31,981 mld. Sk. Informovalo o tom Ministerstvo financií SR.
Celkové príjmy štátneho rozpočtu boli k 31. marcu tohto roka v porovnaní 30. marcom minulého roku, ktorý bol posledným pracovným dňom mesiaca, vyššie o 15,3 % a celoročne rozpočtovanú úroveň plnili na 23,2 %.
Pozitívne sa pritom vyvíja predovšetkým výber dane z príjmov právnických osôb, ktorý medziročne stúpol o 44,1 % na 19,446 mld. Sk, čo je 33,3 % z celoročného rozpočtu. Pri dani z príjmov fyzických osôb, ktorá ide takmer celá do rozpočtov územných samospráv, rezort financií ku koncu marca evidoval záporných 32 mil. Sk.
Horšie ako pred rokom sa však zatiaľ vyvíja výber dane z pridanej hodnoty. Za prvé tri mesiace sa na tejto dani, ktorá tvorí vyše polovicu celkových daňových príjmov, vybralo 28,029 mld. Sk, čo je o 5,5 % menej ako za rovnaké obdobie roka 2007.
Celoročný rozpočet, ktorý je nastavený na 142,026 mld. Sk, sa tak pri tejto dani zatiaľ naplnil na 19,7 %. V porovnaní s prvým štvrťrokom 2007 tak príjmy z rozpočtu EÚ stúpli o 10,3 % a tohtoročný rozpočet už naplnili na 26 %.
Pozitívne na celkovú bilanciu hospodárenia štátu však pôsobia predovšetkým výdavky. Po štvrtine roka totiž ich vyčerpaný objem pri medziročnom poklese o 5,6 % dosiahol 20,4 %. V porovnaní s prvým štvrťrokom 2007 bolo pritom nižšie čerpanie tak bežných, ako aj kapitálových výdavkov.
Bežné výdavky ku koncu marca medziročne klesli o 3,5 % na 73,428 mld. Sk, čo bolo 21,6 % z celoročne rozpočtovanej výšky a kapitálové výdavky boli za tri mesiace medziročne nižšie až o 31,9 % na úrovni 4,114 mld. Sk. Z celoročného rozpočtu kapitálových výdavkov sa tak zatiaľ vyčerpalo iba 10,3 %.